b'\n_START_ARTICLE_\nJo\xc5\xbeef \xc4\x8cok\n_START_SECTION_\n\xc5\xbdivljenje in delo\n_START_PARAGRAPH_\nO\xc4\x8de Jo\xc5\xbeef je imel do leta 1937 v Lokvi gostilno, v njej je delal tudi sin. Po zaprtju gostilne sta se oba pre\xc5\xbeivljala z zidarstvom. Leta 1928 ga je obiskal Jakob Sajevic iz Hru\xc5\xa1evja in ga pridobil za delo v organizaciji TIGR. \xc4\x8cok je \xc5\xa1el vsak teden v Hru\xc5\xa1evje k Sajevcu po literaturo in drug prepovedan material, katerega je dobival tudi od Franca Boleta iz Tomaja ter Ivana Marca in Ivana \xc5\xa0krjanca iz Bazovice. V stikih je bil tudi z bazovi\xc5\xa1kimi junaki Bidovcem, Maru\xc5\xa1i\xc4\x8dem in Milo\xc5\xa1em, ki so ga obiskovali na domu. Svojo mre\xc5\xbeo sodelavcev je imel v vasi Jezero (ital. San Lorenzo) pri Bazovici, Gradi\xc5\xa1\xc4\x8du pri Diva\xc4\x8di, Diva\xc4\x8di, Vrhpolju pri Kozini, \xc5\xa0tanjelu in drugod po Krasu. Sodeloval je pri pripravah na po\xc5\xbeig otro\xc5\xa1kega vrtca v Lokvi. Ob usmrtitvi Vladimira Gortana je v Lovi z barvo po zidovih pisal:\xc2\xa0\xc2\xbbSlava Vladimiru Gortanu, smrt Mussoliniju\xc2\xab. Fa\xc5\xa1isti so v zaprli in zasli\xc5\xa1evali okoli 20 ljudi, a \xc4\x8coka niso odkrili. Po letu 1930 se je povezal s tigrovcem Francem Udovi\xc4\x8dem, trgovcem v Trstu in z njim pomagal italijanskim antifa\xc5\xa1istom pri begu v Kraljevino Jugoslavijo. V za\xc4\x8detku leta 1943 se je vklju\xc4\x8dil v narodnoosvobodilno borbo, nabavljal \xc5\xbeivino, zbiral oro\xc5\xbeje in drug voja\xc5\xa1ki material. Izdeloval je tudi ponarejene osebne dokumente in sodeloval pri odhodu pripadnikov nem\xc5\xa1ke vojske ruske narodnosti k partizanom.'